नारदपुराणम्- पूर्वार्धः/अध्यायः ११८
सनातन उवाच ।।
अथ वक्ष्यामि विप्रेंद्र नवम्यास्ते व्रतानि वै ।।
यानि कृत्वा नरा लोके लभंते वांछितं फलम् ।। ११८-१ ।।

चैत्रस्य शुक्लपक्षे तु श्रीरामनवमीव्रतम् ।।
तत्रोपवासं विधिवच्छक्तो भक्तः समाचरेत् ।। ११८-२ ।।

अशक्तश्चैकभक्तं वै मध्याह्नोत्सवतः परम् ।।
विप्रान्संभोज्य मिष्टान्नै रामप्रीति सुमाचरेत् ।। ११८-३ ।।

गोभूतिलहरिरण्याद्येर्वस्त्रालंकरणेस्तथा ।।
एव यः कुरुते भक्त्या श्रीरामनवमीव्रतम् ।। ११८-४ ।।

विधूय चेहपापानि व्रजेद्विष्णोः परं पदम् ।।
उक्तं मातृव्रतं चात्र भैरवेण समन्विताः ।। ११८-५ ।।

स्रग्गंधवस्रनमनैवेद्यैश्चतुःष्टिस्तु योगिनीः ।।
अत्रैव भद्रकालो तु योगिनीनां महाबला ।। ११८-६ ।।

ब्राह्मणश्रेष्टः सर्वासामाधिपत्येऽभिषेचिता ।।
तस्मात्तां पूजयेच्चात्र सोपवासो जितेंद्रियः ।। ११८-७ ।।

राधे नवम्यां दलयोश्चंडिकां यस्तु पूजयेत् ।।
विधिना स विमानेन देवतैः सह मोदते ।। ११८-८ ।।

ज्येष्ठशुक्लनवम्यां तु सोपवासो नरोत्तमः ।।
उमां संपूज्य विधिवत्कुमारीर्भोजयेद्द्विजान् ।। ११८-९ ।।

स्वभक्त्या दक्षिणां दत्वा शाल्यन्नं पयसाऽश्नुयात् ।।
उमाव्रतमिदं विप्र यः कुर्याद्विधिवन्नरः ।। ११८-१० ।।

स भुक्त्वेह वरान्भोगानंते स्वर्गगतिं लभेत् ।।
आषाढे मासि विप्रेंद्र यः कुर्यात्पक्षयोर्द्विज ।। ११८-११ ।।

नक्तं चैंद्रीं समभ्यर्च्येदैरावतगतां सिताम् ।।
स भवेद्वैवलोके तु भोगभारग्देवयानगः ।। ११८-१२ ।।

श्रावणे मासि विप्रेन्द्र यः कुर्यान्नक्तभोजनम् ।।
पक्षयोरुपवासं वा कौमारीं चंडिकां यजेत् ।। ११८-१३ ।।

एवं पापहरां गंधैः पुष्पैर्धूपैश्च दीपकैः ।।
नैवेद्यैर्विविधैश्चैव कुमारीभोजनैस्तथा ।। ११८-१४ ।।

एवं यः कुरुते भक्त्या कौमारीव्रतमुत्तमम् ।।
स विमानेन गच्छेद्वै देवीलोकं सनातनम् ।। ११८-१५ ।।

भाद्रे तु नवमी शुक्ला नंदाह्वा परिकीर्तिता ।।
तस्यां यः पूजयेद्दुर्गां विधिवच्चोपचारकैः ।। ११८-१६ ।।

सोऽश्वमेधफलं लब्ध्वा विष्णुलोके महीयते ।।
आश्विने शुक्लनवमी महापूर्वा प्रकीर्तिता ।। ११८-१७ ।।

अपराह्णे शमीपूजा कार्याऽस्यां प्राग्दिशि द्विज ।।
ततो निशायां प्राग्यामे खङ्गं धनुरिषून्गदाम् ।। ११८-१८ ।।

शूलं शक्तिं च परशुं धुरिकां चर्म खेटकम् ।।
छत्रं ध्वजं गजं चाश्व गोवृषं पुस्तकं तुलाम् ।। ११८-१९ ।।

दंडं पाशं चक्रशंखौ गंधाद्यैरुपचारकैः ।।
संपूज्य महिषं तत्र भद्रकाल्यै समालभेत् ।। ११८-२० ।।

एवं बलिं विधायाथ भुक्त्वा पवान्नमेव च ।।
द्विजेभ्यो दक्षिणां दत्वा व्रतं तत्र समापयेत् ।। ११८-२१ ।।

एवं यः पूजयेद्दुर्गां नॄणां दुर्गतिनाशिनीम् ।।
इह भुक्त्वा वरान्भोगानंते स्वर्गतिमाप्नुयात् ।। ११८-२२ ।।

कार्तिके शुक्लनवमी याऽक्षया सा प्रकीर्तता ।।
तस्यामश्वत्थमूले वै तर्प्पणं सम्यगाचरेत् ।। ११८-२३ ।।

देवानां च ऋषीणां च पितॄणां चापि नारद ।।
स्वशाखोक्तैस्तथा मंत्रैः सूर्यायार्घ्यं ततोऽर्पयेत् ।। ११८-२४ ।।

ततो द्विजान्भोजयित्वा मिष्टान्नेन मुनीश्वर ।।
स्वयं भुक्त्वा च विहरेद्द्विजेभ्यो दत्तदक्षिणः ।। ११८-२५ ।।

एवं यः कुरुते भक्त्या जपदानं द्विजार्चनम् ।।
होमं च सर्वमक्षय्यं भवेदिति विधेर्वयः ।। ११८-२६ ।।

मार्गे तु शुक्लनवमी नंदिनी परिकीर्तिता ।।
तस्यामुपोषितो यस्तु जगदंबां प्रपूजयेत् ।। ११८-२७ ।।

गंधाद्यैः सोऽश्वमेधस्य फलभाङ्नात्र संशयः ।।
पौषे शुक्लनवम्यां तु महामायां प्रपूजयेत् ।। ११८-२८ ।।

एकभक्तपरो विप्र वाजपेयफलाप्तये ।।
माघमासे तु वा शुक्ला नवमी लोकपूजिता ।। ११८-२९ ।।

महानंदेति सा प्रोक्ता सदानंदकरी नृणाम् ।।
तस्यां स्नानं तथा दानं जपो होम उपोषणम् ।। ११८-३० ।।

सर्वमक्षयतां याति नात्र कार्या विचारणा ।।
फाल्गुनामलपक्षस्य नवमी या द्विजोत्तम ।। ११८-३१ ।।

आनंदा सा महापुण्या सर्वपापहरा स्मृता ।।
सोपवासोऽर्चयेत्तत्र यस्त्वानंदां द्विजोत्तम ।। ११८-३२ ।।

स लभेद्वांछितान्कामान्सत्यं सत्यं मयोदितम् ।। ११८-३३ ।।

इति श्रीबृहन्नारदीयपुराणे पूर्वभागे बृहदुपाख्याने चतुर्थपादे द्वादशमासस्थितनवमीव्रतकथनं नामाष्टादशाधिकशततमोऽध्यायः ।। ११८ ।।

नारदपुराणम्- पूर्वार्धः